আন্দোলনের সমর্থক সঙ্গীতশিল্পী রাহুল আনন্দের বাড়িতে আগুন

কলকাতা: বাংলাদেশে (Bangladesh) এবার গায়ক রাহুল আনন্দের (Rahul Anand) ঘরে হামলা হল। বাংলাদেশের প্রাক্তন প্রধানমন্ত্রী শেখ হাসিনা (Sheikh Hasina) দেশত্যাগের পরেই বাংলাদেশ জুড়ে হিংসা বেড়েছে। সেখানে আওয়ামি লিগের নেতা কর্মীদের যেমন টার্গেট করা হচ্ছে তেমনই  নির্বিচারে সংখ্যালঘুদের উপর অত্যাচার হচ্ছে বলে অভিযোগ উঠছে। সেখানে নিশানা থেকে বাদ যাচ্ছে না বিশিষ্ট ব্যক্তিরাও। রাহুল আনন্দের বাদ্যযন্ত্র সব পুড়িয়ে দেওয়া হয়েছে। পরিস্থিতিতে উদ্বিগ্ন আন্তর্জাতিক মহল। সর্বভারতীয় সংবাদমাধ্যম সূত্রে ঢাকা থেকে এই খবর পাওয়া গিয়েছে।

উল্লেখ্য, কোটা সংস্কার আন্দোলনে হত্যাকাণ্ডের বিচার ও পরে সরকার পতনের এক দফার গণ আন্দোলনে নেমেছিলেন রাহুল আনন্দ। কিন্তু ছাত্র জনতা বিজয়ের পর হিংসা থেকে রক্ষা পেলেন না তিনি। ধানমণ্ডির ৩২ নম্বরের পাশেই একটি বাড়িতে থাকতেন রাহুল আনন্দ। সোমবার তাঁর বাড়িটি আগুন দিয়ে জ্বালিয়ে দেওয়া হয়। তাঁর নিজের হাতে তৈরি করা শতাধিক বাদ্যযন্ত্র পুড়ে গিয়েছে। বাড়িতে লুঠও হয়েছে। এই বিষয়ে রাহুল বলেন, কিছু ছেলে এসে আমাদের বাড়ি থেকে বের হয়ে যেতে বলল। তাদের বললাম, আমি তো তোমাদের জন্যই গান করি। এই আন্দলোনরেও সমর্থক ছিলাম। তবুও আমার বাড়িতে কেন হামলা করছ? তারা বলল, আপনারা বের হেয় যান না হলে বিপদ হবে। পরে আমরা বেরিয়ে চলে আসি।